Prva organizovana poštanska služba kod Srba potiče iz vremena Prvog srpskog ustanka. Organizovana je radi prenošenja naređenja, a pošiljke su prenosili seoski kmetovi (što se pominje i u Karađorđevom Kriminalnom zakoniku). Za odmor i promenu konja turska tatarska služba imala je razvijenu mrežu menzulana i nju su, zajedno sa osobljem, koristili ustanici. Kada je 15. avgusta 1805. godine u Velikom Borku održana prva Narodna skupština ustaničke Srbije, na kojoj je ustanovljen Praviteljstvuješći sovjet serbski, prvi organ izvršne vlasti u Srbiji, prva pisma nahijskim starešinama koji nisu prisustvovali ovom istorijskom danu odneo je tatar Sima Besniković. Zabeleženo je da je on bio prvi poštar Karađorđeve ustaničke Srbije u novoformiranom sistemu pošta Srbije. Kada su pošte ustanovljene, muškarci iz Milovanovića kuće u Velikom Borku krenuli su po Srbiji da ostale sunarodnike upute u ovu novinu.